2 Timoti
Autim tok bilong God.
4
1Long ai bilong God na long Krais Jisas mi laik mekim wanpela strongpela toktok long yu. Krais Jisas bai skelim manmeri i gat laip na manmeri i dai pinis. Em bai kam, na kingdom bilong Em bai kamap. Em olsem na mi laik mekim strongpela tok long yu olsem, 2yu mas autim tok bilong God. Long gutpela taim na long taim nogut yu mas autim tok bilong God. Yu mas autim tok bilong krosim na bilong stretim na bilong sutim bel bilong ol manmeri. Yu mas i stap bel isi maski wanem samting i distebim yu, na yu mas yusim trupela tok bilong God na yu mekim olsem. 3Long wanem, i no longtaim na ol manmeri bai les long harim trupela tok. Ol bai singautim ol planti giaman tisa na ol giaman tisa bai autim tok bilong skrapim ia bilong ol long ol samting ol i laik harim. 4Ol bai givim baksait long harim trupela tok na ol bai tanim ia bilong ol i go long ol stori i no tru. 5Tasol yu, yu mas tingting stret olgeta taim, na yu karim ol hevi i kamap long yu, na yu mekim wok evanselis, na yu fulfilim wok God i givim yu.
6Long wanem, nau mi kapsait olsem wanpela dring ofa na taim bilong mi long lusim hia na i go i kamap pinis. 7Mi bin pait strong long gutpela pait, na mi bin pinisim resis, na mi bin holimpas trupela bilip. 8Nau wanpela kraun i wetim mi, em i kraun bilong stretpela manmeri bilong God. BIKPELA Em i stretpela jas na Em bai givim kraun long mi long bikpela De bilong Em. Na i no mi tasol bai kisim. Nogat. Em bai givim long olgeta manmeri i wetim tru kambek bilong Em.
Ol wan wan toktok.
9Yu mas trai hat long kam long mi hariap. 10Long wanem, Demas i lusim mi pinis. Em i laikim tumas ol samting bilong dispela graun. Em olsem na em i lusim mi na em i go pinis long taun Tesalonaika. Kresens i go pinis long provins Galesia, na Taitus i go pinis long distrik Dalmesia. 11Luk wanpela tasol i stap wantaim mi. Kisim Mak na bringim em i kam wantaim yu. Long wanem, em i gutpela man bilong helpim mi long wok bilong mi. 12Mi bin salim Tikikus i go long taun Efesus. 13Na taim yu laik kam, orait yu mas kisim i kam long mi wanpela longpela saket mi bin lusim i stap long haus bilong Karpus long taun Troas. Na kisim ol buk i kam tu. Na wanpela bikpela samting, yu mas kisim i kam ol buk ol i wokim long skin abus. 14Aleksander, man bilong wokim ol samting long bras, em i bagarapim mi nogut tru. BIKPELA bai bekim pe long em inap long pasin em i bin mekim. 15Yu tu yu mas lukaut long dispela man. Long wanem, em i bin birua tru long tok mipela i autim. 16Long fes kot bilong mi, i no gat wanpela man i sanap wantaim mi. Nogat. Olgeta i lusim mi. Mi prea long God i fogivim ol long dispela rong bilong ol. 17Tasol BIKPELA i bin sanap wantaim mi na Em i strongim mi. Em olsem na mi autim olgeta tok bilong God, na olgeta Jentail manmeri i bin harim. Long dispela pasin i olsem mi bin lusim maus bilong laion. 18BIKPELA bai sevim mi long olgeta samting nogut na Em bai lukautim mi na bringim mi i kam insait long kingdom bilong Em long heven. Em yet i mas kisim bikpela bikpela nem oltaim oltaim. Tru tumas.
Las toktok.
19Tokim Prisila na Akwila wantaim ol femili bilong Onesiforus olsem, mi no lusim tingting long ol. 20Mi larim Erastus i stap long taun Korin, na Trofimus i kisim sik na mi lusim em i stap long taun Miletus. 21Taim bilong bikpela kol i kam klostu na mi laik yu mas trai hat na kam long mi pastaim. Yubulus na Pudens na Linus na Klodia na olgeta brata i tok olsem, mipela no lusim tingting long yu.
22BIKPELA i ken i stap wantaim spirit bilong yu. Grasia i ken i stap wantaim yupela.
xho_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn